తిరువీర్

తిరువీర్ (జననం. జూలై 23) తెలంగాణ రాష్ట్రానికి చెందిన రంగస్థల నటుడు, దర్శకుడు, సినిమా నటుడు. 2019లో వచ్చిన జార్జ్ రెడ్డి సినిమాలోని లలన్ సింగ్, 2020లో వచ్చిన పలాస 1978 సినిమాలోని రంగారావు పాత్రలతో గుర్తింపు పొందాడు. 2022లో వచ్చిన మసూద సినిమాలో తొలిసారిగా హీరోగా నటించాడు.

జననం 
తిరువీర్, జూలై 23న వెంకట్ రెడ్డి, వీరమ్మ దంపతులకు తెలంగాణ రాష్ట్రం, రంగారెడ్డి జిల్లా, నందిగామ మండలంలోని మామిడిపల్లి గ్రామంలో జన్మించాడు. తండ్రి వ్యవసాయం చేసేవాడు. ఆ తరువాత కుటుంబం హైదరాబాదు నగరానికి వలస వచ్చి, కాటేదాన్‌ పారిశ్రామిక ప్రాంతంలో ఉండేవారు. తిరుపతిరెడ్డి తన తల్లి పేరులోని వీర్ అనే పదాన్ని తీసుకుని తిరువీర్ అని పెట్టుకున్నాడు.

విద్యాభ్యాసం 
మైలార్‌ దేవ్‌పల్లి, రాజేంద్రనగర్‌లో ప్రాథమిక విద్యాభ్యాసం జరిగింది. హైదరాబాదులోని సిటి కళాశాలలో డిగ్రీ చదివిన తిరువీర్, నటనపై ఉన్న ఆసక్తితో తెలుగు విశ్వవిద్యాలయంలోని రంగస్థల కళలశాఖలో ఎం.పి.ఎ. పూర్తిచేశాడు.

నాటకరంగం

నటుడిగా 
టాక్స్ ఫ్రీ, జూ స్టొరీ, లా ఒక్కింతయు లేదు, కిషోర్ శాంతభాయ్ కాలే, న్యూ భారత్ కేఫ్, బర్బరీకుడు, ఎకనామిక్ హిట్ మాన్, ఆంటిగని, కాయితం పులి, కళ్యాణి, వర్ణ నిర్మూలన సిద్ధాతం, దావత్ మొదలైన నాటకాలలో నటించాడు.

దర్శకుడిగా 
అమ్మ చెప్పిన కథ, నా వల్ల కాదు, దావత్, ఏ మాన్ విత్ ఏ లాంప్, పుష్పలత నవ్వింది మొదలైన నాటికలకు దర్శకత్వం వహించాడు.

నాటకోత్సవాలు - శిక్షణ శిబిరాలు 
 దక్షిణ కొరియాలో 23 రోజులపాటు జరిగిన నాటక ఏసియన్ రెసిడెన్సి ప్రాజెక్టు (2014, జూన్ 29 నుండి జూలై 21 వరకు) లో పాల్గొని నాటక ప్రదర్శనలో మెలకువలు తెలసుకొని... నాలుగు దేశాల (బంగ్లాదేశ్, జపాన్, ద. కొరియా, భారతదేశం) నాటకరంగ కళాకారులతో కలిసి నాటికను ప్రదర్శించాడు.
 2014, ఫిబ్రవరి 17-23 వరకు న్యూఢిల్లీలో జరిగిన టిఫ్లి అంతర్జాతీయ చిన్నారుల నాటకోత్సవంలో పాల్గొని దాదాపు 20 దేశాల నాటకరంగ కళాకారులతో కలిసి శిక్షణ శిబిరంలో పాల్గొన్నాడు.
 గౌహతి, తిరువనంతపురం, పాలక్కాడు, పాట్నా మొదలైన ప్రాంతాలలో జరిగిన చిన్నారుల నాటకోత్సవాలలో పాల్గొన్నాడు.

పాప్‌కార్న్ థియేటర్ స్థాపన 
తిరువీర్, తెలుగు నాటకరంగంలో కృషి చేస్తున్న యువతలో కొంతమంది మిత్రులతో కలిసి 2014, మార్చి 20న హైదరాబాద్ అబిడ్స్ లోని గోల్డెన్ త్రెషోల్డ్ లో అమ్మ చెప్పిన కథ అనే నాటిక ప్రదర్శనతో పాప్‌కార్న్ థియేటర్ ను ప్రారంభించాడు. పాప్‌కార్న్ థియేటర్ ద్వారా చిన్నారులను, యువతను నాటకరంగంవైపు ఆకర్షించే ప్రయత్నం చేస్తున్నాడు.

టీవీరంగం 
మొదట్లో టీవీల్లో వచ్చే అనువాద చిత్రాలకు, ధారావాహికలకు అనువాద కళాకారుడిగా, జీ తెలుగు ఛానల్ లో వచ్చిన డ్రామా జూనియర్స్ కు సూపర్ మెంటర్ గా పనిచేశాడు.

సినిమారంగం 
తిరువీర్ తన చిన్నతనంలో సినిమాల వాల్‌పోస్టర్లు చూసి కథలు చెప్పేవాడు. ఖాజా పాషా దర్శకత్వంలో వెన్నెల కిషోర్ హీరోగా వచ్చిన D/O వర్మ చిత్రంలోని పిల్లాడికి నటనలో శిక్షణ ఇస్తూ, అదే చిత్రానికి సహాయ దర్శకుడిగా తెలుగు సినిమారంగంలోకి అడుగుపెట్టాడు. తరువాత కొన్ని సినిమాలలో సహనటుడిగా నటించాడు. ‘మల్లేశం’ సినిమా తిరువీర్ సినీ జీవితంలో ఓ మలుపుగా నిలిచింది. ‘మల్లేశం’, ‘పలాస’, ‘జార్జిరెడ్డి’ వంటి సినిమాలలో నటించి ప్రముఖ దర్శకుల, నిర్మాతల దృష్టిలో పడ్డాడు. 2022లో విడుదలైన ‘మసూద’ సినిమాలోని గోపీ పాత్రతో కామన్‌ ఆడియన్స్‌కు కూడా దగ్గరయ్యాడు.

నటించినవి

వెబ్ సిరీస్

లఘుచిత్రాలు 
అతల కుతల పాతాళం, కలర్స్, కుమార సంభవం, సోడాబుడ్డి భాస్కర్, ఆయుధం మొదలైన లఘు చిత్రాలలో నటించాడు. తెలంగాణ ప్రభుత్వ భాషా సాంస్కృతిక శాఖ ఆధ్వర్యంలో 'రవీంద్రభారతిలోని పైడి జైరాజ్ ప్రివ్యూ థియేటర్ లో నిర్వహించబడిన సినివారంలో 2017 జనవరి 21న ప్రదర్శించిన కుమార సంభవం లఘుచిత్రంలో తన నటన చూసి జార్జిరెడ్డి సినిమాలో అవకాశం ఇచ్చారని' ఒక ఇంటర్వ్యూలో తిరువీర్ తెలిపాడు.

రేడియో 
మధ్యతరగతి కుటుంబం నుండి వచ్చినందున సినిమారంగంలో తన కెరీర్‌ను కొనసాగించడానికి ముందు కొంతకాలం హైదరాబాద్ లోని రెయిన్ బో ఎఫ్.ఎం (101.9) లో ఆరు నెలలపాటు ఆర్జేగా పనిచేశాడు. రేడియో నాటకాలలో కూడా పాల్గొన్నాడు.

పురస్కారాలు 
 తెలుగు విశ్వవిద్యాలయ రంగస్థల యువ పురస్కారం 2017
 జీ సినిమా ఉత్తమ ప్రతినాయకుడు అవార్డు (లలన్ సింగ్ - జార్జిరెడ్డి సినిమా)

మూలాలు

ఇతర లంకెలు 

 
 యూట్యూబ్ లో ఉస్కో సినిమా ట్రైలర్
 యూట్యూబ్ లో బొమ్మలరామారం సినిమా ట్రైలర్

1988 జననాలు
తెలుగు సినిమా నటులు
తెలుగు రంగస్థల దర్శకులు
తెలుగు రంగస్థల కళాకారులు
తెలుగు రంగస్థల నటులు
తెలుగు నాటక రచయితలు
జీవిస్తున్న ప్రజలు
రంగారెడ్డి జిల్లా రంగస్థల నటులు
రంగారెడ్డి జిల్లా సినిమా నటులు
తెలుగు విశ్వవిద్యాలయం పూర్వ విద్యార్థులు